b'\n_START_ARTICLE_\nPalau-solit\xc3\xa0 i Plegamans\n_START_SECTION_\nHist\xc3\xb2ria\n_START_PARAGRAPH_\nPalau-solit\xc3\xa0 i Plegamans est\xc3\xa0 format hist\xc3\xb2ricament per dos nuclis de poblaci\xc3\xb3 o dues parr\xc3\xb2quies, d\'una banda, Palau-solit\xc3\xa0 i per un altre Plegamans. El top\xc3\xb2nim de Palau-solit\xc3\xa0 i Plegamans ja es troba en el Cartolari del Monestir de Sant Cugat, l\'any 955 i el de Plegamans l\'any 962._NEWLINE_Ram\xc3\xb3n Berenguer IV (1113-1162) va establir les Universitats (actuals municipis), cosa que va motivar que a poc a poc les Parr\xc3\xb2quies (unitat administrativa eclesi\xc3\xa0stica) s\'anessin ajuntant per formar una Universitats o Com\xc3\xba (nom que encara perdura a Andorra per designar els municipis), com va passar en aquest poble, encara que no hi ha const\xc3\xa0ncia documental del nomenament de Batlle de \xe2\x80\x9cPalau solit\xc3\xa0 i Plegamans\xe2\x80\x9d fins a l\'any 1440._NEWLINE_No va ser fins a l\'any 1698 que el Consell del Com\xc3\xba (\xc3\xb2rgan rector de la Universitat o Com\xc3\xba) de Palau-solit\xc3\xa0 i Plegamans que va prendre la decisi\xc3\xb3 d\'adquirir una casa per reunir-se (que seria la Casa del Com\xc3\xba, el que actualment anomenem com a Ajuntament)._NEWLINE_Aix\xc3\xad, el nom del municipi est\xc3\xa0 format pels noms del lloc de les dues Parr\xc3\xb2quies (Palau-solit\xc3\xa0 per banda i Plegamans per l\'altre), els quals es van mantenir al llarg dels anys amb petites variacions. No \xc3\xa9s fins a l\'any 1939, just finalitzada la Guerra Civil, concretament el 5 de mar\xc3\xa7, que el president de la \xe2\x80\x9cComissi\xc3\xb3 Gestora de l\'Ajuntament\xe2\x80\x9d, Don Bartolom\xc3\xa9 Soler, va proposar \xe2\x80\x9cen un breu i eloq\xc3\xbcent discurs\xe2\x80\x9d (tal com consta en les actes municipals) la refosa de les dues parr\xc3\xb2quies (Palau-solit\xc3\xa0 una, i Plegamans l\'altra), ja que \xe2\x80\x9cnom\xc3\xa9s portava a crear picabaralles entre els ve\xc3\xafns i entorpir la tasca del municipi\xe2\x80\x9d, aix\xc3\xad proposa que la poblaci\xc3\xb3 passi a nomenar-se Palau de Plegamans. Els membres d\'aquesta \xe2\x80\x9ccomissi\xc3\xb3 gestora\xe2\x80\x9d despr\xc3\xa9s d\'una \xe2\x80\x9craonada discussi\xc3\xb3\xe2\x80\x9d donen la conformitat a la proposta. El 22 d\'agost d\'aquest mateix any el nou nom del municipi es fa oficial._NEWLINE_No va ser fins al 23 de desembre de 1999, seixanta anys despr\xc3\xa9s, que el consistori va decidir recuperar el nom hist\xc3\xb2ric de la poblaci\xc3\xb3. I es decideix recuperar els dos top\xc3\xb2nims seguint les indicacions del \xe2\x80\x9cInstitut d\xe2\x80\x99Estudis Catalans\xe2\x80\x9d. Aquesta instituci\xc3\xb3 proposa: \xe2\x80\x9c\xe2\x80\xa6recuperar el nom de Palau-solit\xc3\xa0, ja que la preposici\xc3\xb3 \xe2\x80\x9cde\xe2\x80\x9d a Palau de Plegamans connota una depend\xc3\xa8ncia o submissi\xc3\xb3 a Plegamans, quan mai ha estat aix\xc3\xad i d\'altra banda la normativa del gui\xc3\xb3 Palau-solit\xc3\xa0, lliga sense unir els dos antics top\xc3\xb2nims alhora que la conjunci\xc3\xb3 copulativa \xe2\x80\x9ci\xe2\x80\x9d a Palau-solit\xc3\xa0 i Plegamans".\n_START_SECTION_\nEscut i bandera\n_START_PARAGRAPH_\nL\'actual\xc2\xa0escut de Palau-solit\xc3\xa0 i Plegamans, \xc3\xa9s un\xc2\xa0escut her\xc3\xa0ldic\xc2\xa0que fou aprovat pel Ple de l\'Ajuntament de Palau-solit\xc3\xa0 i Plegamans\xc2\xa0el\xc2\xa07 d\'octubre del 1997. \xc3\x89s un escut caironat truncat amb un primer d\'or, quatre pals de gules, i ressaltant sobre el tot un palau d\'argent obert somat d\'una pala de sable; 2n de gules, una m\xc3\xa0 d\'argent, i la bordura dentada d\'argent. Per timbre una corona mural de poble. L\'escut representa els dos pobles que es van unir per crear el poble actual, Palau-solit\xc3\xa0 representat pel castell blanc amb una pala negre a sobre i una senyera al fons i Plegamans representat amb la m\xc3\xa0 blanca en fons vermell._NEWLINE_La\xc2\xa0bandera de Palau-solit\xc3\xa0 i Plegamans\xc2\xa0\xc3\xa9s una bandera apa\xc3\xafsada, de proporcions dos d\'alt per tres de llarg, bicolor, vertical, blanca i vermella, amb la pala negra de l\'escut al centre de la meitat blanca, i la m\xc3\xa0 blanca del mateix escut al centre de la meitat vermella, ambdues figures d\'altura 4/6 de la del drap. Fou aprovada el\xc2\xa01998\xc2\xa0i publicada al DOGC el 6 d\'abril de 1999.\n_START_SECTION_\nCastell de Plegamans\n_START_PARAGRAPH_\nSituat al capdamunt del turo de Plegamans, el Castell de Plegamans ha tingut un pes important en la hist\xc3\xb2ria del municipi, la comarca i el pa\xc3\xads. La seva construcci\xc3\xb3 data d\'entre el segle X i el XV dependent de la zona del castell. El membre m\xc3\xa9s destacat de la fam\xc3\xadlia, i propietari del mateix edifici, va ser Ramon de Plegamans, veguer i batlle de la ciutat de Barcelona. \xc3\x89s un dels s\xc3\xadmbols principals del municipi.\n_START_SECTION_\nCasa Folch i Torres\n_START_PARAGRAPH_\nCasa d\'estiueig que va pert\xc3\xa0nyer al escriptor Josep Maria Folch i Torres. Va ser constru\xc3\xafda durant l\'any 1922 amb una clara vessant noucentista, i posteriorment a l\'any 1925 es va fer la torre annexa. L\'Ajuntament li atorga la distinci\xc3\xb3 de BCIL l\'any 2008, i des de llavors s\'han portat a terme diferents obres de millora.\n_START_SECTION_\nEsgl\xc3\xa9sia Parroquial de Santa Maria de Palau-solit\xc3\xa0\n_START_PARAGRAPH_\nAl segle XII es va afegir l\xe2\x80\x99esgl\xc3\xa9sia de Santa Maria de Palau-solit\xc3\xa0 (declarada B\xc3\xa9 Cultural d\xe2\x80\x99Inter\xc3\xa8s Local) al nucli hist\xc3\xb2ric, esdevenint tota la seva pr\xc3\xb2xima rodalia una sagrera, \xc3\xa9s a dir, aquell espai sota jurisdicci\xc3\xb3 directa de la parr\xc3\xb2quia i lloc de refer\xc3\xa8ncia social, conservant-ne la denominaci\xc3\xb3 fins avui dia. Actualment, el nucli vell de la parr\xc3\xb2quia de Santa Maria de Palau-solit\xc3\xa0 est\xc3\xa0 format per uns petits grups de cases, la parr\xc3\xb2quia, el cementiri i una petita i pl\xc3\xa0cida pla\xc3\xa7a, constituint un buc\xc3\xb2lic rac\xc3\xb3 de pau. L\xe2\x80\x99esgl\xc3\xa9sia de Santa Maria de Palau-solit\xc3\xa0 \xc3\xa9s origin\xc3\xa0riament d\xe2\x80\x99estil rom\xc3\xa0nic per\xc3\xb2 amb evidents posteriors transformacions. El campanar actual \xc3\xa9s del segle XVI. A l\xe2\x80\x99interior s\xe2\x80\x99hi conserva un retaule g\xc3\xb2tic del segle XVI atribu\xc3\xaft al mestre d\xe2\x80\x99Art\xc3\xa9s.\n_START_SECTION_\nCasa Consistorial\n_START_PARAGRAPH_\nL\'edifici data d\'aproximadament el segle XVII, tot i que va ser totalment reformat l\'any 1868 degut a la prec\xc3\xa0ria situaci\xc3\xb3 que presentava. L\'\xc3\xbas original va ser de Casa del Com\xc3\xba, per\xc3\xb2 va funcionar com a hostal durant molts anys. Tamb\xc3\xa9 ha tingut \xc3\xbas com a escola en la part dels baixos. La fa\xc3\xa7ana nord fou remodelada per l\xe2\x80\x99arquitecte modernista-noucentista Antoni Falguera i Sivilla, a principis del segle XX.\n_START_SECTION_\nComanda templera de Santa Magdalena\n_START_PARAGRAPH_\nSanta Magdalena forma part de les primeres comandes del Temple a Catalunya, la de Palau del Vall\xc3\xa8s. Al 1163, Berenguer de Sant Vicen\xc3\xa7 signava com a mestre i preceptor de la comanda del Palau del Vall\xc3\xa8s i tamb\xc3\xa9 de la vigatana, on tamb\xc3\xa9 hi tenia cases i b\xc3\xa9ns que depenien de la comanda de Palau. El 1949 va ser declarada com a B\xc3\xa9 Cultural d\'Inter\xc3\xa8s Nacional.\n_START_SECTION_\nEsgl\xc3\xa9sia de Sant Gen\xc3\xads\n_START_PARAGRAPH_\nL\'antiga esgl\xc3\xa9sia de Plegamans estava situada, fins a l\'any 1936, en un altre indret, al costat de can Gordi. L\'edifici actual va ser constru\xc3\xaft entre 1942 i 1944. La fa\xc3\xa7ana s\'obre amb una gran rosassa, feta l\'any 1955, \xc3\xa8poca en la qual Jaume Busquets va pintar els frescos de l\'absis. El campanar es va al\xc3\xa7ar l\'any 1992 i el porxo d\'entrada el 1998.\n_START_SECTION_\nMasia de Can Falguera\n_START_PARAGRAPH_\nLa Masia de Can Falguera \xc3\xa9s un edifici que va pert\xc3\xa0nyer a la fam\xc3\xadlia Falguera, llinatge que consta en els cens realitzats per maridatge a la parroqui\xc3\xa0 de Sant Gen\xc3\xads de Plegamans al segle XVI. El disseny \xc3\xa9s caracter\xc3\xadstic de la tipologia primeg\xc3\xa8nia catalana. Una de les remodelacions m\xc3\xa9s importants es va produir l\'any 1920 quan un dels propietaris, Josep Maria Falguera, va contraure matrimoni i va modificar la fa\xc3\xa7ana amb motius modernistes i noucentistes.\n_START_SECTION_\nCan Cort\xc3\xa8s\n_START_PARAGRAPH_\nCan Cort\xc3\xa8s \xc3\xa9s una masia del segle XVII, modificada al XVIII, que conserva finestrals de tradici\xc3\xb3 g\xc3\xb2tica i renaixentista. Un d\'ells mostra un escut i la data de 1678. Va ser remodelada per darrer cop entre els anys 1990 i 1992.\xc2\xa0Actualment allotja la Casa de Cultura (que compren el Museu Parroquial, la Biblioteca Municipal i un auditori).\n_START_SECTION_\nHostal del Fum\n_START_PARAGRAPH_\n\xc3\x89s un recinte tancat de 35.000 metres quadrats amb vegetaci\xc3\xb3 aut\xc3\xb2ctona: pins, alzines, pollancres i arbres de ribera, entre els que hi creix una gran varietat de plantes com la farigola, l\'alf\xc3\xa0brega, el roman\xc3\xad i altres esp\xc3\xa8cies arom\xc3\xa0tiques pr\xc3\xb2pies de la vegetaci\xc3\xb3 mediterr\xc3\xa0nia. Al Parc hi ha diverses escultures i un circuit complet de ferrocarril en miniatura, amb una completa estaci\xc3\xb3. Tamb\xc3\xa9 s\'hi troba la Masia de l\'Hostal del Fum. Aquesta masia era un antic hostal per allotjar els traginers i viatgers que anaven cap a Barcelona.\n_START_SECTION_\nSindicat Agr\xc3\xadcola\n_START_PARAGRAPH_\nEl Sindicat Agr\xc3\xadcola va ser fundat l\'any 1916 amb la intenci\xc3\xb3 de facilitar als pagesos l\xe2\x80\x99adquisici\xc3\xb3 d\xe2\x80\x99adobs a bon preu i aconseguir facilitats de pagament. Gr\xc3\xa0cies al moviment econ\xc3\xb2mic el Sindicat va arribar fins i tot a tenir una \xe2\x80\x9cCaja Rural\xe2\x80\x9d. Va funcionar com una cooperativa agr\xc3\xadcola fins a l\'any 2013 i actualment es troba en des\xc3\xbas.\n_START_SECTION_\nEducaci\xc3\xb3\n_START_PARAGRAPH_\nEl municipi compta amb diversos centres d\'ensenyament, des de llar d\'infants fins a batxillerat i formaci\xc3\xb3 professional.\n_START_SECTION_\nEducaci\xc3\xb3 infantil i prim\xc3\xa0ria\n_START_PARAGRAPH_\nA Palau-solit\xc3\xa0 i Plegamans hi ha dues escoles infantils p\xc3\xbabliques, l\'escola bressol el sol i l\'escola bressol el patufet. Existeix una escola bressol privada, els Xerrics. Per altra banda, existeixen quatre escoles de prim\xc3\xa0ria p\xc3\xbabliques (Escola Can Cladellas, Escola Can Periquet, Escola Josep M.Folch i Torres i Escola Palau) i una concertada (Escola Marinada).\n_START_SECTION_\nEducaci\xc3\xb3 secund\xc3\xa0ria\n_START_PARAGRAPH_\nDisposa de dos instituts p\xc3\xbablics (Institut Ramon Casas i Carb\xc3\xb3 i Can Periquet) i un concertat (Institut Marinada).\n_START_SECTION_\nEscola d\'adults\n_START_PARAGRAPH_\nActualment existeix una escola d\'adults municipal.\n_START_SECTION_\nCentres m\xc3\xa8dics\n_START_PARAGRAPH_\nL\'\xc3\xbanic centre d\'atenci\xc3\xb3 prim\xc3\xa0ria (CAP) que hi ha al terme municipal est\xc3\xa0 situat a prop del pol\xc3\xadgon Can Cort\xc3\xa9s Nord.\n_START_SECTION_\nEsports\n_START_PARAGRAPH_\nL\'entitat esportiva m\xc3\xa9s rellevant \xc3\xa9s l\'Hoquei Club Palau de Plegamans que\xc2\xa0juga al Pavell\xc3\xb3 Municipal Maria V\xc3\xadctor en la categoria d\'absoluta. Actualment l\'equip disputa a la\xc2\xa0OK\xc2\xa0Lliga Femenina (1a Divisi\xc3\xb3) espanyola. Altres entitats esportives rellevants de la vila s\xc3\xb3n l\'Atl\xc3\xa8tic Club B\xc3\xa0squet de Palau de Plegamans, el Club Esportiu de Futbol Sala, el Futbol Club de Palau-solit\xc3\xa0 i Plegamans i el Patinatge Art\xc3\xadstic Palau._NEWLINE_Dues son les equipacions esportives principals, que son el Pavell\xc3\xb3 Municipal Maria V\xc3\xadctor i el Camp Municipal de Futbol Francesc Serracanta.\n_START_SECTION_\nCarretera\n_START_PARAGRAPH_\nPel que fa al transport terrestre, Palau-solit\xc3\xa0 i Plegamans est\xc3\xa0 comunicat origin\xc3\xa0riament amb\xc2\xa0Barcelona\xc2\xa0a trav\xc3\xa9s de la C-33 (fins a la sortida 1) i posteriorment amb l\'enlla\xc3\xa7 a la C-59 (que travessa el centre del municipi). L\'alternativa sense peatges \xc3\xa9s la C-17, que tamb\xc3\xa9 enlla\xc3\xa7a amb la C-59. La C-59 \xc3\xa9s una carretera que comunica les comarques del Vall\xc3\xa8s Oriental, Vall\xc3\xa8s Occidental i Moianes a trav\xc3\xa9s de municipis com l\'Estany, Moi\xc3\xa0 o Caldes de Montbui. A trav\xc3\xa9s de l\'AP-7 tamb\xc3\xa9 es pot arribar si s\'agafa la sortida n\xc3\xbamero 17, que enlla\xc3\xa7a amb la C-59._NEWLINE_Una altra via que passa pel municipi i connecta amb altres poblacions de la rodalia \xc3\xa9s la C-155, que comunica Sabadell amb Granollers.\n_START_SECTION_\nTransport p\xc3\xbablic\n_START_PARAGRAPH_\nEs pot arribar a Palau-solit\xc3\xa0 i Plegamans amb diferents l\xc3\xadnies interurbanes operades per l\'empresa Sagal\xc3\xa9s. Aquestes l\xc3\xadnies connecten amb municipis com Caldes de Montbui, Mollet del Vall\xc3\xa8s, Sabadell, Sant Feliu de Codines, Montcada i Reixac, Santa Perp\xc3\xa8tua de Mogoda i Sentmenat, entre d\'altres._NEWLINE_Pel que fa l\'autob\xc3\xbas urb\xc3\xa0, compta amb una sola l\xc3\xadnia (l\xc3\xadnia 296) que uneix diversos barris entre si i amb el centre del municipi,\xc2\xa0fent parades a equipaments i centres d\'ensenyament. L\'empresa que ofereix aquests serveis \xc3\xa9s Sagal\xc3\xa9s.\n_START_SECTION_\nPol\xc3\xadtica\n_START_PARAGRAPH_\nEn les primeres eleccions democr\xc3\xa0tiques despr\xc3\xa9s del franquisme, fou escollit primer alcalde del municipi Joan Payola Riera (CIU). Fins a l\'any 1991, va esser alcalde, moment en el qual va ser substitu\xc3\xaft per M. \xc3\x80ngels Padro i Ruiz. En les eleccions municipals de 1995, i despr\xc3\xa9s de 16 anys ininterromputs d\'alcaldies convergents, va aconseguir l\'alcaldia el PSC amb Teresa Padros Casa\xc3\xb1as al capdavant. Padr\xc3\xb3s va mantenir-se com a alcaldessa durant 24 anys, amb l\'excepci\xc3\xb3 de la legislatura 2007-2011. Finalment, en les eleccions municipals de 2019, ERC va obtenir la alcaldia per primera vegada des de la transici\xc3\xb3, amb Oriol Lozano Rocabruna com a alcalde.\n_START_SECTION_\nGeografia\n_START_PARAGRAPH_\nPalau-solit\xc3\xa0 i Plegamans se situa a l\'extrem est de la comarca del Vall\xc3\xa8s Occidental, fent frontera amb poblacions del Vall\xc3\xa8s Oriental com Caldes de Montbui, Lli\xc3\xa7\xc3\xa0 d\'Amunt, Mollet del Vall\xc3\xa9s i Lli\xc3\xa7\xc3\xa0 de Vall. Tamb\xc3\xa9 t\xc3\xa9 frontera al sud amb Santa Perp\xc3\xa8tua de Mogoda i a l\'oest amb Poliny\xc3\xa0 i Sentmenat. Es troba a una dist\xc3\xa0ncia d\'aproximadament vint i cinc quilometres de Barcelona._NEWLINE_El municipi ocupa 15,06 Km\xc2\xb2\xc2\xa0i t\xc3\xa9 una densitat de poblaci\xc3\xb3 de 972,75 hab./km\xc2\xb2. L\'altitud de la ciutat \xc3\xa9s d\'uns 140 metres._NEWLINE_Est\xc3\xa0 situat entre la regi\xc3\xb3 muntanyosa del litoral i el prelitoral; en la denominada depressi\xc3\xb3 del Vall\xc3\xa8s-Pened\xc3\xa8s, configurant un territori b\xc3\xa0sicament pla en la seva part central i amb petites serres que s\'estenen en direcci\xc3\xb3 nord-sud en els extrems del territori. La riera de Caldes, en la qual conflueixen la riera de Sentmenat i el torrent de Can Duran, passa a trav\xc3\xa9s de l\'oest del municipi al llarg de 6 quilometres, separant el nucli de Palau-solit\xc3\xa0 del de Plegamans. _NEWLINE_L\'estructura territorial de Palau-Solit\xc3\xa0 i Plegamans es troba a la fossa tect\xc3\xb2nica del Vall\xc3\xa8s-Pened\xc3\xa8s, la qual est\xc3\xa0 delimitada al nord i al sud per falles que determinen els aixecaments de la serra prelitoral i litoral.\n_START_SECTION_\nClima\n_START_PARAGRAPH_\nEl clima de Palau-Solit\xc3\xa0 i Plegamans \xc3\xa9s del tipus mediterrani. Normalment les temperatures a l\'estiu no sobrepassen els 35\xc2\xba i a l\'hivern no baixen m\xc3\xa9s de -3 \xc2\xba. No obstant aix\xc3\xb2, en tractar-se d\'un municipi situat a prop del mar Mediterrani, la humitat \xc3\xa9s molt alta, un 95% de m\xc3\xa0xima humitat i un 25% de m\xc3\xadnima. La conseq\xc3\xbc\xc3\xa8ncia \xc3\xa9s que la sensaci\xc3\xb3 t\xc3\xa8rmica ha rondat tamb\xc3\xa9 entre els -3 \xc2\xba de m\xc3\xadnima i els 35 \xc2\xba de m\xc3\xa0xima._NEWLINE_La precipitaci\xc3\xb3 mitjana \xc3\xa9s d\'uns 600 mm l\'any, sent l\'estaci\xc3\xb3 m\xc3\xa9s plujosa la\xc2\xa0tardor\xc2\xa0i sent els mesos de setembre i octubre els mesos m\xc3\xa9s plujosos. El mar escalfat per les temperatures de l\'estiu combinades amb els vents de\xc2\xa0llevant\xc2\xa0provoquen pluges intenses des de finals de setembre fins a principis de novembre. Aquest \xc3\xa9s un tret caracter\xc3\xadstic de tota la zona est de la\xc2\xa0pen\xc3\xadnsula Ib\xc3\xa8rica. Durant l\'any hi ha, aproximadament, 77 dies de pluja, aix\xc3\xad com 5 dies de neu. Les estacions en qu\xc3\xa8 menys plou s\xc3\xb3n l\'hivern i l\'estiu.'